U-I-148/09
Datum: 2010-01-21T00:00:00.000+01:00
ecli: ECLI:SI:USRS:2010:U.I.148.09
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 21.01.2010
dokument: US28994
akt: Uredba o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09 in 91/09) 10. čl., 10.a. čl., 10.b. čl., 11. čl., 12. čl., 12.a. čl., 13. čl., 13.b. čl. in 14. čl.
resitev: zavrženje
izrek: Pobuda za začetek postopka za oceno ustavnosti in zakonitosti 10., 10.a, 10.b, 11., 12., 12.a, 13., 13.b in 14. člena Uredbe o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09 in 91/09) se zavrže.
stavek: Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Ivan Dobaj, Orehova vas
datum_vloge: 2009-06-04T22:00:00.000Z
datum_odlocitve: 2010-01-20T23:00:00.000Z

# U-I-148/09-4

# 21. 1. 2010

## SKLEP

Ustavno sodišče je v postopku za preizkus pobude Ivana Dobaja, Orehova vas, na seji 21. januarja 2010

### sklenilo:

**Pobuda za začetek postopka za oceno ustavnosti in zakonitosti 10., 10.a, 10.b, 11., 12., 12.a, 13., 13.b in 14. člena Uredbe o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09 in 91/09) se zavrže.**

## OBRAZLOŽITEV

Pobudnik, ravnatelj javnega zavoda, izpodbija v izreku tega sklepa navedeni predpis. Zatrjuje, da so delavci javnih zavodov prejeli za leto 2008 sredstva iz naslova delovne uspešnosti. Ravnateljem pa naj bi to bilo onemogočeno, ker je Ministrstvo za šolstvo in šport ta sredstva omejilo na četrtino. Meni, da gre za neutemeljen poseg v pravice ravnateljev in da so zato prikrajšani v primerjavi z drugimi uslužbenci v javnem sektorju. Pobudi prilaga soglasje Ministrstva za šolstvo in šport k dodelitvi dela plače za delovno uspešnost direktorja/ravnatelja za leto 2008 in soglasje istega ministrstva k njegovemu imenovanju za ravnatelja javnega zavoda.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Pobudnik izpodbija prehodne določbe Uredbe o plačah direktorjev v javnem sektorju (v nadaljevanju Uredba). Gre za določbe, ki urejajo način izvedbe plačnega sistema za direktorje v javnem sektorju (10. člen – pooblastilo pristojnemu ministru za sprejem meril za določitev višine dela plače za redno delovno uspešnost direktorjev, 11. člen – prenehanje veljavnosti prejšnje uredbe, 13. člen – rok za uvrstitev direktorjev v plačne razrede najkasneje do 15. 12. 2005, 13.b člen – sklepanje aneksov k pogodbi o zaposlitvi in 14. člen – začetek veljavnosti Uredbe), in za določbe, ki določajo nekatere elemente plač direktorjev v prehodnem obdobju (10.a člen – osnova za določitev redne delovne uspešnosti za leto 2006, 10.b člen – možnost določanja višjega obsega sredstev za redno delovno uspešnost do sklenitve Kolektivne pogodbe za javni sektor, 12. člen – zmanjšanje osnovnih plač direktorjev v času od 1. 3. 2006 do 1. 10. 2011 in 12.a člen – zmanjšanje osnovnih plač pomočnikov direktorjev). Od navedenih določb se torej le 10., 10.a in 10.b člen Uredbe nanašajo na določanje redne delovne uspešnosti, pri čemer se 10. člen ne nanaša na pobudnika, 10.a in 10.b člen pa ne veljata več. Člen 10.a Uredbe je veljal za redno delovno uspešnost za leto 2006, Kolektivna pogodba za javni sektor (Uradni list RS, št. 57/08 in nasl. – KPJS) pa je bila sklenjena 5. 6. 2008, z veljavnostjo 11. 6. 2008. Iz navedenega izhaja, da pobudnik izpodbija določbe Uredbe, ki se ne nanašajo na določanje redne delovne uspešnosti za preteklo leto. Ker pobudnik ne izkazuje pravnega interesa, je Ustavno sodišče njegovo pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.

Jože Tratnik

Predsednik